PRIN เผยปีนี้เล็งเปิด 4 โครงการใหม่ มูลค่ากว่า 1.8 พันลบ. มั่นใจดันรายได้-กำไรโตแกร่ง
PRIN เผยปี 60 เล็งเปิด 4 โครงการใหม่ มูลค่ากว่า 1.8 พันลบ. มั่นใจดันรายได้-กำไรโตแข็งแกร่ง - พร้อมเปิดตัวโครงการ "โคราซอน ประชาชื่น พรีเมี่ยมทาวน์โฮม" วันที่ 25-26 ก.พ.นี้
23 ก.พ. 2560

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือPRIN เปิดเผยว่า บริษัทเตรียมเปิดตัวโครงการ “โคราซอน ประชาชื่น พรีเมี่ยมทาวน์โฮม” ทาวน์โฮม 3 ชั้นติดถนนประชาชื่น โดยจะเปิดให้มีการจองโซนสวยหน้าสวน ระหว่างวันที่ 25-26 ก.พ.60 นี้
โครงการดังกล่าวเป็นทาวน์โฮมที่เน้นความร่มรื่นภายใต้คอนเซ็ปต์ “Oxygen Community” ที่ออกแบบให้บ้านส่วนใหญ่หันหน้าเข้าหาสวน ตั้งอยู่บนถนนประชาชื่นเยื้องกับการประปานครหลวง มีแบบบ้านให้เลือก 2 แบบ มาพร้อมพื้นที่ใช้สอยภายในที่มากถึง 218 ตร.ม. โดยทั้ง 2 แบบได้เน้นประโยชน์ใช้สอยภายในบ้านเป็นหลัก ทั้งกระจกบานใหญ่ที่ทำให้บ้านโล่ง Ceiling ที่สูงถึง 3 เมตร ทำให้ผู้อยู่อาศัยไม่รู้สึกอึดอัด ราคาเริ่มต้นที่ 5.99 ล้านบาท
สำหรับแผนงานในปีนี้บริษัทจะเปิดใหม่ 4 โครงการใหม่ มูลค่ากว่า 1,800 ล้านบาท ซึ่งมั่นใจว่าจะได้รับการตอบรับอย่างดีเยี่ยมจากผู้บริโภค ผลักดันรายได้และกำไรของบริษัทฯเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น